കഞ്ചാവും വാഹനങ്ങളും പിടിച്ചെടുത്ത സംഭവം: പ്രതികളെ കണ്ടെത്താനായില്ല ചങ്ങനാശേരി: പായിപ്പാട്ടുനിന്ന് ഒന്നരക്കിലോ കഞ്ചാവും വാഹനങ്ങളും പിടിച്ചെടുത്ത സംഭവത്തില് പോലീസിന് പ്രതികളെ കണ്ടെത്താനായില്ല. വാഹനങ്ങളുടെ രജിസ്ട്രേര്ഡ് ഉടമകളെ കേന്ദ്രീകരിച്ചാണ് പോലീസ് അന്വേഷണം നടത്തുന്നത്. വെള്ളിയാഴ്ച രാത്രി ഒന്നിനു പായിപ്പാട് കിങ്ങണംചിറയിലുള്ള ആളൊഴിഞ്ഞ പുരയിടത്തില്നിന്നുമാണ് കഞ്ചാവ് ഉള്പ്പെടെ ഒരു മാരുതി കാറും ബൈക്കും പിടിച്ചെടുത്തത്. വില്പ്പനക്കാരും വാങ്ങാനെത്തിയവരും പോലീസിനെ കണ്ട് ഓടി രക്ഷപ്പെട്ടിരുന്നു. കാറിന്റെ ഡിക്കിയില് മൂന്നു പൊതികളിലായി സൂക്ഷിച്ചിരുന്ന ഒന്നരക്കിലോയോളം വരുനന കഞ്ചാവാണ് പോലീസ് കണ്ടെടുത്തത്. കാറിന്റെ ഉടമ തിരുവല്ല സ്വദേശിയും ബൈക്കുടമ പായിപ്പാട് സ്വദേശിയമാണെന്ന് പോലീസ് കണ്ടെത്തിയിട്ടുണ്ട്. ഇവരുടെ വീടുകളിലെത്തി പോലീസ് അന്വേഷണം നടത്തിയെങ്കിലും പ്രതികളെക്കുറിച്ച് കൃത്യമായ സൂചനകള് ലഭിച്ചിട്ടില്ല. ബൈക്ക് കഞ്ചാവ് മാഫിയാ സംഘത്തില്പ്പെട്ട യുവാവിന്റെതാണെന്ന് പോലീസ് കണ്ടെത്തിയിട്ടുണ്ട്.